Omnibus Christiane religionis jura sectantibus tam presentibus quam futuris, notum esse volumus qualiter quidam clericus, nomine Oddo, Flaviniensi cœnobio almi clavigeri Petri sanctique Martiris Prejecti honore dicatum, ob remedium anime sue ac parentum suorum delegavit in presentia domni Heldrici abbatis, quemdam mansum Gisciaco villa conjacentem, quem quondam pater ejus Gislebertus, ad ipsum destinaverat locum, sed per deprecationem venerande memorie Vualterii presulis, fratre suo Heliranno consentiente, ipsi videlicet Odoni filio suo concesserat, eo tenore ut post obitum ejus, jam dicto traderet monasterio. Videtur autem in ipso manso contineri quedam mansio cum vinea et serviente uno nomine Erberto cum filiis suis. Que omnia jam dictus clericus patris sui secutus convenientiam sepedicto delegavit monasterio, tali scilicet ratione, ut quandiu vivens possederat ad festivitatem sancti Petri duos persolvat denarios. Post obitum vero ejusdem clerici, predictus Erbertus filii que ejus, jam dictum teneant mansum, pro quo rectoribus monasterii prefati ad Forum Lintiniacum vi in censu persolvant denarios nec non et ii pro capitulicio, singuli per singulos annos. Quod si aliquis de parentibus meis aut alia quelibet omissa persona hanc cartam calumniare voluerit, non valeat evindicare quod repetit, sed cui litem intulerit, insuper una cum solio fisco vi libras auri coactus persolvat. Etiam cum Juda traditore maledictione damnatus, si postea aliquo modo adversari temptaverit. Actum Flaviniaco publice signo sancte Crucis, ab ipso Odone corroboratum; Aymone, monacho, scribente, atque datante, in mense Januarii, VIII die, Regnante Rege Rotberto anno VI.